Cors (joc)

**Cors** és un joc de captura inversa que es juga amb una baralla francesa de 52 cartes. sense jòquers. Generalment és conegut per la traducció del nom anglès *Hearts*.

Generalment hi juguen 4 jugadors i, baldament no és un joc d'equip, és habitual que al llarg de les partides els jugadors trobin cert interès a cooperar entre si.

## Objectiu

L'objectiu del joc és evitar capturar punts, que són negatius.

## Valor de les cartes

El valor de les cartes es té en compte a l'hora de determinar la captura del pou. L'ordre, de menor a major, és: **2, 3, 4, 5, 6, 7, 8, 9, 10, J, Q, K i As**.

## Puntuació

La puntuació en aquest joc és negativa (qui té menys punts guanya) i es determina en acabar cada ronda, sumant les cartes que donen puntuació a la puntuació de la partida:

* **Q de piques**: 13 punts
* **Cartes de cors**: 1 punt per carta
* **La resta de cartes:** sense punts

## Preparació

Remenau les cartes i repartiu-les totes de manera que cada jugador en tingui 13. Després de repartir i abans de començar cada ronda:

1. En la primera ronda, cada jugador mirarà les seves cartes, n'haurà de triar tres i passar-les al jugador que té **a l'esquerra**. Les cartes es donen cap per avall. Així, **cadascú donarà i rebrà tres cartes**. Quan tothom ha triat i oferit les cartes a passar, cadascú agafa les cartes rebudes i les incorpora a la mà per a començar la ronda.
2. En la segona ronda, el procediment serà el mateix però tothom passarà les tres cartes al jugador que té **a la dreta**.
3. En la tercera ronda, es passaran les cartes al jugador que seu **a l'enfront**.
4. En la quarta ronda no es passen cartes.

Aquest cicle es repeteix des del començament a partir de la cinquena ronda, en què es tornaran a passar cartes al jugador de l'esquerra i així successivament.

## Regles

**Comença la ronda qui té el 2 de trèvols**, jugant-lo i encetant la primera passada. A cada passada, en sentit horari, cada jugador haurà de jugar una carta de la mà **del mateix coll que la que enceta la passada, si en tenen**. Si no tenen cap carta d'aquell coll, poden jugar qualsevol altra carta. El jugador que juga la carta més alta (la de més valor) s'endú les cartes jugades (les retira del joc i queden cap per amunt davant seu).

Durant la primera passada no es poden jugar cartes que tinguin punts (a no ser que un jugador només tingui en mà cartes amb punts). **La resta de colls sí que es poden jugar per a partir de la segona passada** per a encetar la passada.

Tampoc es pot obrir una passada amb cors fins que se n'hagi jugat qualcun prèviament o fins que en la mà no tingueu cartes de cap altre coll. Quan hom juga el primer cor de la ronda, permet que de llavors endavant es puguin obrir les passades amb cors. En jugar el primer cor de la ronda diem que aquesta persona "**trenca els cors**" o "obre els cors". També es poden *trencar els cors* quan un jugador que no ha encetat la passada no té cartes del coll que és mà.

### Final del joc

Quan els jugadors queden sense cartes en mà, s'acaba la ronda. Cadascú suma el valor de les cartes capturades i n'apunta els punts, que s'acumulen al llarg de la partida. S'inicia una nova ronda i es van succeint així. La partida s'acaba quan, després de les rondes que calgui, **un jugador supera els 100 punts** (o altra quantitat acordada) i guanya qui en tal moment té menys punts.

**Tocar la lluna**. Hi ha una jugada especial segons la qual, si un jugador acumula totes les cartes amb punts sense excepció en una ronda (26 punts en total), no els suma ell sinó que són els contrincants que sumen 26 punts per hom en la ronda en concret.

## Variacions

* ***Kitty***. Es reparteixen només 12 cartes per hom. Les quatre cartes de la baralla que queden sense repartir es guarden cap per avall enmig de la taula. El primer jugador que s'endugui cartes del mig carregades de punts, s'haurà d'endur també les quatre cartes reservades (no les incorpora a la mà, compten com a captures de la ronda).
* **Obrir amb cors**. No és necessari esperar que es *trenquin cors*: quan un jugador és mà (juga la primera carta de la passada), pot obrir amb cors si ho vol.
* **Jota de diamants**. Qui es queda la jota de diamants resta 10 punts. En aquesta variant, aquesta carta és independent en la jugada de *tocar la lluna*.
* **Tocar el sol**. Si un jugador s'endú totes les mans de la ronda, els rivals sumen 52 punts per hom.
* **100 punts salven**. Si un jugador arriba exactament a 100 punts en acabar una ronda, la seva puntuació es redueix a 50 punts.

Algunes variacions fan referència al mecanisme de passar cartes al començament de les rondes:

* **Passar cartes a cada ronda**. Després de les tres primeres rondes, a la quarta no es manté la mà sinó que es torna a començar directament el cicle de passar tres cartes al jugador de l'esquerra.
* **Repartir les tres cartes**. Les tres cartes que es trien es reparteixen entre els altres jugadors, no van totes al mateix.
	+ Hi ha qui simplement substitueix la quarta ronda del joc bàsic (mantenir la mà) per repartir les tres cartes.
* **Remenar els descarts**. Es repleguen les tres cartes descartades per cada jugador en començar la ronda, es remenen i es tornen a repartir.

## Curiositats

Cors és un joc molt popular a Amèrica del Nord. En l'actualitat es va popularitzar molt arreu del món després que en fos inclosa una versió digital com a aplicació predeterminada del sistema operatiu Windows.